Menggalihaken prekawis punika, tetela bilih Kitab Suci rinakit pancen katujokaken kangge mahargya pakaryan Dalem Gusti. Mila anggen kita nyuraos Kitab Suci minangka dhasaring khotbah, nyerat khotbah tuwin ngandharaken, mboten saged nglirwaaken kaliyan tujuanipun Kitab Suci sinerat. Ing tembung sanes, surasaning kala mangsaning Liturgi mujudaken paugeran kangge martosaken isining Kitab Suci. Pojokaning panyawang tumrap Liturgi dados kunci kangge nyuraos isining Kitab Suci. Kanthi mekaten, mapanaken Kitab Suci minangka kitab liturgis mboten saged dipun endhani malih.